‘ธนารักษ์’จ้างลูกจ้าง ประเมินราคาที่เร็วขึ้น
ธนารักษ์ปูพรมประเมินที่ดินรายแปลงจ้างลูกจ้างทำเอง
24 เม.ย. 2558

ธนารักษ์ปูพรมประเมินที่ดินรายแปลงจ้างลูกจ้างทำเอง
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมได้ปรับเปลี่ยนการใช้งบประมาณ 2558 ที่ได้รับการจัดสรรจำนวน 200 ล้านบาท เพื่อจ้างลูกจ้างชั่วคราวของกรมธนารักษ์ทั่วประเทศ มาทำการประเมินราคาที่ดินรายแปลงโดยได้ประชุมกับธนารักษ์ทั่วประเทศให้เตรียมจ้างคนไว้ให้พร้อม เมื่อเปลี่ยนแปลงการใช้งบสำเร็จก็จะว่าจ้างและทำงานได้ทันที
ทั้งนี้ เดิมงบที่ได้รับจัดสรร 200 ล้านบาท จะใช้จ้างบริษัทรับจ้างประเมินที่ดินเอกชน ตามแผนต้องใช้เวลาถึง 8 ปี ซึ่งนานเกินไป จึงปรับการใช้เงินมาเป็นกรมธนารักษ์ดำเนินการเอง คาดว่าจะใช้เวลาไม่เกิน 1 ปีครึ่ง ก็จะประเมินครบ 32 ล้านแปลง โดยประเมินได้แล้ว 8 ล้านแปลง ปีนี้คาดว่าจะประเมินได้อีก 4-5 ล้านแปลง รวมทั้งจะของบกลางปี 2558 เพื่อจ้างบริษัท ที่ปรึกษามาทำฐานที่ดินทั้งระบบ เบื้องต้นเอกชนเสนอราคารวม 32 ล้านบาท ซึ่งจะให้การบริหารที่ดินมีประสิทธิภาพและทันสมัยขึ้น